  Анжелика Тихонова корреспондент Удмуртиын «Образование» йӧскалык ӵектос улсын кык коррекционной школаосты тупатъязы. Озьы, выльдон ужъёс тазалыксыя сюбегатэм луонлыкен пиналъёсты дышетӥсь Воткаысь школаын но Якшур-Бӧдья ёросысь Тыло школа-интернатын ортчизы. Со сярысь элькунысь дышетонъя но тодосъя министерстволэн пресс-службаез ивортӥз. Якшур-Бӧдья ёросысь Варовай гуртын интыяськем Тыло школа-интернатлы 7 миллион манетлэсь трос коньдон висъязы. Коньдонлы луыса дышетон ужъюртэ фото- но видеотехника, интерактивной панельёс, телевизоръёс, трос луонлыкъем устройствоос но принтеръёс, крезьгуро инструментъёс басьтӥзы. Озьы ик коррекционной занятиослы кабинетъёсы но мастерскойёсы нимысьтыз тӥрлык но мебель вайизы. Матысь дыре логопедлы интерактивной ӝӧкез возьмало. Со сяна, школаысь укноосты, радиаторъёсты, ӧсъёсты но выжез выльдӥзы. Туннэ нуналлы дышетскон кабинетъёсын, фойеын тупатъян, ужан тӥрлык пуктон ужъёс йылпумъясько. Ваньмызлы солы коньдон федерал но улосвыл коньдэтъёсысь висъязы Светлана Иванова, Удмуртиысь дышетонъя но тодосъя министерствоысь управлениысь инклюзивной дышетонъя секторен кивалтӥсьОзьы ик 7 миллион манетлэсь трос коньдон Воткаысь тазалыксыя сюбегатэм луонлыкен пиналъёсты дышетӥсь школалы келязы. Тупатъян ужъёс пу арбериос лэсьтон, вуриськон, штукатур-маляр ужъёслы мастерскойёсын, логопедлэн, дефектологлэн, психологлэн висъетъёсазы ортчизы ини. Со сяна, интерактивной панельёс, ноутбукъёс, трос луонлыкъем устройствоос, верстакъёс, углошлифовальной машина, спорт тӥрлык басьтӥзы. Та нуналъёсы отын мебель бичано но тӥрлык пукто. Йӧскалык ӵектослы луыса, та школаосын дышетскисьёс выль ӧнеръёсын тодматскыны но ӟечлыко юрттэт басьтыны быгатозы. Пусъём, 2020-тӥ арын йӧскалык ӵектос улсын Ижкарысь 39 но 79 номеро школаосысь технология урокъёслы мастерскойёсты, психологъёслы, дефектологъёслы, логопедъёслы висъетъёсты выльдӥзы, диагностикалы тӥрлык, пиналъёслэсь визьзэс азинтыны юрттӥсь арбериос басьтӥзы. 2024-тӥ арозь «Образование» йӧскалык ӵектосъя Удмуртиысь 12 коррекционной школаос грантъёс басьтозы (арлы быдэ кык школа). Тодэ вайытом, Глазкарысь школаын автокласс усьтозы.  Тегъёс: Дышетон Удмуртия тупатъянужъёс Вотка Якшур-Бӧдья  